Bondo mergina

Bondo mergina – išgalvotas personažas (arba jį vaidinanti aktorė), veikiantis filmuose arba knygose apie britų  slaptosios tanybos MI6 agentą Džeimsą Bondą. Jos vardas dažnai turi kokią nors, dažniausiai seksualinę,  reikšmę (Pussy Galore, Holly Goodhead, Honey Rider, Kissy Suzuki), o ją ir Bondą sieja romantiškas ryšys. Pats personažas paprastai yra antraplanis, ji gali būti Bondo pagalbininkė, varžovė arba trumpo susižavėjimo objektas. 

Viena iš Bondo merginų, Teresa di Vicenzo, vėliau tampa jo žmona Teresa (Tracy) Bond (aktorė Diana Rigg filme „Jos Didenybės  slaptojoje tarnyboje“), tačiau žūna tame pačiame filme. Bondas daugiau niekada neveda, tačiau keliuose vėlesniuose filmuose yra epizodų, kuomet jis lanko žmonos kapą.

Bondo merginos 

Paprastai Bondo mergina yra vadinama tik su agentu suartėjanti mergina, tačiau kartais šiuo „titulu“ apibūdinama bet kuri aktorė, nusifilmavusi bondiadoje. Paprastai išskiriami keli moterų tipai: su Bondu flirtuojančios ir dažniausiai tampančios jo meilužėmis moterys bei tos, kurios yra tarsi nuošalyje (MI6 vadovė ir Bondo viršininkė M, kuomet ją vaidino Judi Dench), flirtuoja su agentu, tačiau be užuominų į romantiškus ryšius (M sekretorė Moneypenny, išskyrus juostą „Skyfall“, kuriame veikianti Eve Moneypenny yra tarsi visai kitas asmuo) arba veikia kartu, tačiau išlaiko atstumą (Camille Montes filme „Paguodos kvantas“).

Bondo merginos dažniausiai būna jo pagalbininkės, tačiau vėlesniuose serijos filmuose jos vis dažniau tampa jo priešininkėmis. Kartais jos pereina į Bondo pusę (May Day filme „Žvilgsnis į žmogžudystę“), tačiau kitais atvejais kovoja iki galo (Xenia Onatopp „Auksinė akis“ arba Miranda Frost „Pasveikink mirtį kitą dieną“).

Romanai  
Bondo personažo kūrėjo Ian Fleming ir vėliau jo nuotykius tęsusių kitų rašytojų romanuose ar apsakymuose nuolat yra bent viena moteris, kuria šis domisi ir dažniausiai suartėja. Flemingo kūryboje Bondo merginoms būdingi bruožai: įpusėjusi 3 dešimtį, maždaug 10 metų jaunesnė nei agentas, kuris paprastai atlieka gelbėtojo / globėjo vaidmenį. Tai atitinka tokių merginų kaip Solitaire (25 metai), Tatiana Romanova (24), Viviene „Viv“ Michel (23) ar Kissy Suzuki (23) personažai. Jauniausia Bondo mergina kūriniuose yra Gala Brando, o vyriausios – Pussy Galore (apie 30) ir Domino Vitali (29). Jų aprašoma išvaizda ir veiklos sritys būdingos 5 ir 6 dešimtmečio moterims.

Kai kuriuose romanuose Bondas suartėja ne su viena, o su keliomis merginomis („Auksapirštis“, „Kamuolinis žaibas“, Jos Didenybės slaptojoje tarnyboje“ ar „Gyveni tik du kartus“).
Manoma, kad Flemingą kurti Bondo merginų tipažus įkvėpė jo meilužė Muriel Wright (savimi pasitikinti, pasiturinti ir išvaizdi, kurį laiką dirbusi modeliu), su kuria jis susipažino 1935 m. Kuomet 1944 m. moteris žuvo aviakatastrofoje, Flemingas pareiškė, kad ji „buvo per gera, kad būtų tikra“ („too good to be true“).

Filmai 
Jau pirmame filme „Daktaras Ne“ pasirodė 2 moterys, netrukus pelniusios Bondo merginos titulą – Honey Ryder (aktorė Ursula Andress) ir Sylvia Trench (akt. Eunice Gayson). Nuo to laiko įvairūs leidiniai dažnai sudarinėja „geriausių Bondo merginų“ sąrašus, kurių viršūnėje paprastai atsiduria Honey Ryder. 

Nors paprastai Bondo merginos būna agento pagalbininkės, kai kuriuose filmuose jos yra priešininkės, pvz., Elektra King (akt. Sophie Marceau filme „Viso pasaulio negana“), Miranda Frost (akt. Rosamund Pike, „Pasveikink mirtį kitą dieną“) ir Fatima Blush iš oficialiai bondiadai nepriklausančio filmo „Niekada nesakyk niekada“ (akt. Barbara Carrera). Taip pat kai kurie personažai, istorijos pradžioje buvę Bondo varžovais, vėliau pereina į jo pusę (May Day, akt. Grace Jones filme „Žvilgsnis į žmogžudystę“).

Tik 2 kartus Bondas iš tiesų įsimyli, tačiau abu kartus jo aistros objektai žūna: tai Tracy Bond (akt. Diana Rigg „Jos Didenybės slaptojoje tarnyboje“) ir Vesper Lynd (akt. Eva Green iš „Casino Royale“). Apie šiuos du personažus vėliau būna užuominų ir kituose filmuose, tuo tarpu kitos merginos niekada nėra minimos ir nepasirodo sekančiame filme. Tai kiek neatitinka Flemingo romanų, kuriuose Honey Ryder, Tiffany Chase ar Solitaire galima sutikti ne vienoje knygoje (dažniausiai yra užsimenama apie tolimesnį merginų likimą, tačiau jos ryškesnio vaidmens naujoje istorijoje jos nevaidina).

Įtaka karjerai 
Išpopuliarėjus bondiadai, Bondo merginos titulas tapo populiarumo garantu, o aktorei tai garantuodavo „sekso simbolio“ etiketę. Nors dažniausiai šie vaidmenys atitekdavo tuo metu mažai žinomoms aktorėms, kelios iš jų jau iki pasirodant filme galėjo pasigirti nemažu populiarumu (pvz. Diana Rigg ir Honor Blackman vaidino populiariame televizijos seriale „Keršytojai“); Halle Berry pelnė Oskarą jau filmuodamasi juostoje „Pasveikink mirtį kitą dieną“; Teri Hatcher iki filmo „Rytojus niekada nemiršta“ vaidino populiariame seriale „Luiza ir Klarkas: Nauji Supermeno nuotykiai“, o dėka „Nusivylusių namų šeimininkių“ vėliau tapo viena geriausiai apmokamų televizijos aktorių. Eva Green už savo vaidmenį bondiadoje laimėjo BAFTA prizą, skiriamą geriausiai jaunai aktorei, o Rosamund Pike vėliau buvo nominuota Oskarui už filmą „Dingusi mergina“. Turbūt sėkmingiausia karjera po bondidos gali pasigirti Kim Basinger, kuri vėliau laimėjo Oskarą už filmą „Los Andželas. Slaptai“ ir vaidino tokiose populiariose juostose kaip „Betmenas“ ir „8-oji mylia“.

Claudine Auger gavo vaidmenį filme „Kamuolinis žaibas“ po to, kai prodiuseriui Albertui Broccoli nepavyko susitarti su Raquel Welch, o jo pradinis pasirinkimas, aktorė Julie Christie pasirodė nesanti tokia, kaip šis įsivaizdavo. Auger išnaudojo savo galimybę ir vėliau sukūrė eilę sėkmingų vaidmenų Europos šalių filmuose, nors JAV karjera ir nenusisekė.

Ne visoms aktorėms vaidmuo atnešė sėkmę. Italė Luciana Paluzzi tikėjosi, kad Bondo merginos vardas pagelbės tolimesnei jos karjerai, tačiau nutiko priešingai ir jos aktoriniai sugebėjimai buvo pradėti vertinti prasčiau netgi gimtinėje. Amerikietė Barbara Bach, nusivylusi filmu, pareiškė, kad Bondas yra „kiaulė šovinistas, kuris naudojasi moterimis kaip priedanga nuo kulkų“.

Amerikietė aktorė Denise Richards, vaidinusi filme „Viso pasaulio negana“, Entertainment Weekly buvo išrinkta „blogiausia visų laikų Bondo mergina“.

Pasikartojantys vaidmenys 
Vienintelė Sylvia Trench pasirodo dvejuose filmuose („Daktaras Ne“ ir „Iš Rusijos su meile“). Pradžioje kūrėjai buvo numatę, kad ji bus nuolatinė Bondo mergina, tačiau vėliau persigalvojo ir kiekviename filme būdavo vis kitos merginos. 2015 m. filme „Spectre“ pasirodęs Lea Seydoux personažas Madeleine Swann taip pat veikia ir juostoje „Mirtis palauks“, tuo iš esmės pakeisdamas ilgametę tradiciją.

Kelios aktorės yra vaidinusios ne viename serijos filme, tačiau atlikusios skirtingus vaidmenis: Martine Beswick („Iš Rusijos su meile“ ir „Kamuolinis žaibas“) ir Nadja Regin („Iš Rusijos su meile“ ir „Auksapirštis“) vaidino dviejuose, o Maud Adams – net trijuose filmuose („Žmogus su auksiniu pistoletu“, „Aštunkojytė“ ir „Žvilgsnis į žmogžudystę“). 

Kelios aktorės vaidino ne tik oficialioje bondiadoje, bet ir šiai serijai neprikiriamuose filmuose apie agentą 007: Ursula Andress („Daktaras Ne“ ir „Casino Roylale“), Angela Scoular („Jos Didenybės slaptojoje tarnyboje“ ir „Casino Roylale“) bei Valerie Leon („Šnipas, kuris mane mylėjo“ ir „Niekada nesakyk niekada“).

Bondo merginų sąrašas

Veikėjai knygose

Ian Fleming kūriniai

Kitų autorių kūriniai

Kinas

Oficialioji serija 
Bondo merginas galima skirti į kelis tipus: jo padėjėjos, „fatališkos moterys“, kurios paprastai kėsinasi į jo gyvybę, ir tos, su kuriomis agentą sieja rimtesni santykiai.

Neoficialūs filmai

Kita informacija 

Ilgą laiką vyriausia Bondo mergina buvo aktorė Honor Blackman, kuriai filme „Auksapirštis“ (1964) buvo 39. Tik 2015 m. šis „rekordas“ buvo pagerintas, kuomet juostoje „Spectre“ nusifilmavo 51-erių Monica Bellucci. 

Jauniausia Bondo mergina yra airių kilmės aktorė Alison Doody, kuriai juostos „Žvilgsnis į žmogžudystę“ (1985) filmavimo metu buvo 18, tačiau jos atliktas Jenny Flex vaidmuo filme buvo epizodinis. Jauniausia pagrindine Bondo mergina yra italė Daniela Bianchi – filme „Iš Rusijos su meile“ (1963) jai buvo 21.

Beveik visuose filmuose Bondas yra vyresnis už savo partneres, išskyrus minėtus Blackman, Bellucci bei Diana Rigg atvejus. Didžiausias amžiaus skirtumas (30 metų) buvo užfiksuotas juostoje „Tik Tavo akims“, kuomet Roger Moore buvo 53, o Carole Bouquet – 23. Mažiausias amžiaus skirtumas – filme „Jos Didenybės slaptojoje tarnyboje“ – 1 (George Lazenby 30 ir Diana Rigg 31).Suskaičiuota, kad vidutiniškai Bondas yra 10 arba daugiau metų vyresnis už savo partneres.

Šaltiniai

Nuorodos 

 Oficiali svetainė 

Literatūriniai veikėjai
Filmų veikėjai